
	[bookmark: nev]MOLNÁR SZILVIA
Vállalkozásfejlesztés
MSc, 4. félév
Debreceni Egyetem
Gazdaságtudományi Kar
	






Témavezetők:
	Dr. Szőllősi László
adjunktus, DE GTK

	Dr. Molnár Györgyi
mezőgazdasági titkár,  Baromfi Termék Tanács




Az étkezési tojás fogyasztói és vásárlói magatartásának vizsgálata Magyarországon

A közeljövő egyik legnagyobb kihívása a Föld növekvő népességének elegendő mennyiségű élelmiszerrel, a fenntarthatóság szempontjait is figyelembevevő módon történő ellátása. Szakemberek szerint ebben kiemelt szerep juthat az állattenyésztésnek. Ezen belül a baromfihús- és tojástermelés lesznek azok az ágazatok, amelyek leginkább hozzá fognak járulni a világ népességének élelmezéséhez. Az elmúlt évtizedben a világ tojástermelése több mint 20%-kal növekedett, amely a következő 20 évben hasonló tendenciával folytatódhat. Ezzel szemben a tojástermékek iránti igény akár évi 4-5%-os emelkedése várható.
Dolgozatom fő célkitűzése feltárni a tojással kapcsolatos magyarországi fogyasztói és vásárlói szokásokat, illetve az azt befolyásoló tényezőket, valamint összehasonlítani azokat a korábbi hazai és nemzetközi felmérések eredményeivel. Célom továbbá a tojással kapcsolatos informáltság és fizetési hajlandóság vizsgálata Magyarországon.
A kutatómunka során primer és szekunder adatgyűjtést végeztem, feldolgoztam a témával kapcsolatos hazai és nemzetközi szakirodalmakat, majd online és személyes kérdőíves megkérdezést folytattam. A vizsgált minta nagysága 777 fő. Az adatok feldolgozására leíró statisztikai módszereket és nem-paraméteres eljárásokat (Kruskal-Wallis, Mann-Whitney) alkalmaztam.
Felmérésem szerint a megkérdezettek számára a tojás fogyasztása során a legfontosabb tényező a frissesség, míg vásárláskor a sérülésmentesség. Eredményeim több esetben eltérést mutatnak a korábbi hazai és nemzetközi felmérések megállapításaival, amely a szokások időbeli változásával és az egyes országok közötti eltérő preferenciákkal magyarázhatóak.
A tudományosan megalapozott tényekkel ellentétben, a megkérdezettek nagy többsége úgy véli, hogy a különböző tartásmódban előállított tojások tápértéke között eltérés van a szabadtartásos technológia javára. Számos kérdést illetően azt tapasztaltam, hogy a megkérdezettek helytelen információkkal rendelkeznek a tojással kapcsolatban, s nem ismerik a jelöléseket. Annak ellenére, hogy a szakirodalmak szerint a hazai fogyasztók árérzékenyek és egyre tudatosabban vásárolnak, a kérdésekre adott válaszokból sok esetben ennek ellenkezője derül ki. A tojás fogyasztásával és vásárlásával kapcsolatos attitűdökben és preferenciákban az életkor és az alapvető élelmiszerek vásárlásának helye szerint mutatható ki leginkább eltérés.



